पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान इन दिनों कोरोना के साथ एक और बीमारी झेल रहा है। केंद्र और प्रदेश सरकार की एक-दूसरे पर जिम्मेदारी डालकर लोगों को मरता छोड़ देने की बीमारी। इसी की बानगी हैं पीएम केयर फंड से मिले वेंटिलेटर्स। प्रदेश को केंद्र से मिले 1500 में से ज्यादातर डिब्बाें में ही बंद पड़े हैं। इनमें भी 230 खराब हैं। कोरोना से लगातार मौतों के बावजूद इनकी सालभर से ना तो रिपेयरिंग हुई है, ना ही इन्हें बदला गया।
जोधपुर में तो पीएम केयर फंड के 100 में से एक वेंटिलेटर को चालू नहीं किया गया। इसके अलावा पहले से खरीद कर प्रदेश के अस्पतालों में लगाए गए 164 वेंटिलेटर भी काम नहीं कर रहे। डॉक्टर्स के अनुसार, मरीजों के हिसाब से अभी प्रदेश में एक हजार और वेंटिलेटर्स की जरूरत है।
जोधपुर में 100 में से एक भी चालू नहीं
मौतों के मामले में जयपुर के बाद जोधपुर दूसरे स्थान पर है। यहां के एसएन मेडिकल कॉलेज को पिछले जून में 100 वेंटिलेटर मिले। सभी खराब हैं। इनमें ऑक्सीजन सेंसर काम नहीं करते। 15 मिनट में खुद बंद हो जाते हैं। इसके बावजूद रिपेयरिंग नहीं हुई। कुछ दिनों से 30 वेंटिलेटर एमडीएम में लगाए हैं।
जयपुर: 33 वेंटिलेटर खराब, एसएमएस में 3 महीने तक शुरू ही नहीं किया 50 वेंटिलेटर वाला आईसीयू
जयपुर के एसएमएस मेडिकल कॉलेज में आईसीयू बनाकर 50 वेंटिलेटर लगाए। फरवरी से लगे ये वेंटिलेटर एक दिन पहले ही शुरू किए। यहां 18 अन्य वेंटिलेटर 6 माह से खराब हैं। जयपुरिया में एक साल से 7 वेंटिलेटर, कांवटिया में 2, गणगौरी में 6 वेंटिलेटर खराब हैं।
वेंटिलेटर इंस्टॉल करने के लिए कंपनी के संपर्क में हैं
हम सभी उपलब्ध और स्थापित वेंटिलेटर का उपयोग कर रहे हैं। केंद्र से मिले कुछ वेंटिलेटर स्थापित नहीं किए गए हैं, इसके लिए हम स्वास्थ्य मंत्रालय और बीईएल (विनिर्माण कंपनी) के संपर्क में हैं। पिछले सप्ताह ही सीएमडी बीईएल को इसके बारे में लिखा है। बीईएल ने इसके लिए 10 व्यक्तियों की एक टीम तैनात की है। -वैभव गालरिया, मेडिकल हेल्थ सक्रेट्री
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn